Id-Deċiżjoni tal-Kummissjoni
Tat-23 ta’ Diċembru 1983
dwar il-lista ta’ stabbilimenti fl-Iżlanda approvata għall-għanijiet ta’ l-importazzjoni ta’ laħam frisk fil-Komunità
(84/24/KEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ekonomika Ewropea,
Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 fuq il-problemi ta’ saħħa u spezzjoni veterinarja fuq l-importazzjoni ta’ annimali bovini u majjali u laħam frisk minn pajjiżi terzi [1], kif l-aħħar emendat permezz tad-Direttiva 83/91/KEE [2], u b’mod partikolari l-Artikoli 4(1), 17 u 18 (1) (a) u (b) tagħhom,
Billi l-istabbilimenti fil-pajjiżi terzi ma jistgħux ikunu awtorizzati sabiex jesportaw laħam frisk lill-Komunità sakemm ma jissodisfawx il-kundizzjonijiet ġenerali u speċjali stabbiliti fid-Direttiva 72/462/KEE;
Billi l-Islanda bagħtet lista ta’ stabbilimenti awtorizzati li jesportaw lejn il-Komunità, skond l-Artikolu 4(3) tad-Direttiva 72/462/KEE;
Billi żjajjar għalgħarrieda fuq il-post fil-Komunità wrew li l-livell ta’ l-iġjene ta’ tlieta minn dawn l-istabbilimenti huwa għoli biżżejjed u għalhekk huma jistgħu jkunu inklużi fl-ewwel lista, stabbilita skond l-Artikolu 4(1) tad-Direttiva msemmija, ta’ stabbilimenti li minnhom l-importazzjoni ta’ laħam frisk tista’ tkun awtorizzata;
Billi fil-każ ta’ l-istabbilimenti l-oħra proposti mill-Islanda għandhom ikunu eżaminati mill-ġdid fuq il-bażi ta’ informazzjoni addizzjonali rigward il-livell ta’ l-iġjene u l-kapaċità tagħhom li jadattaw malajr għal-leġislazzjoni tal-Komunità;
Billi, sadanittant u sabiex tkun evitata interruzzjoni f’daqqa ta’ ċirkolazzjoni fin-negozju eżistenti, dawn l-istabbilimenti jistgħu jkunu temporanjament awtorizzati sabiex ikomplu l-esportazzjoni tagħhom ta’ laħam frisk lil dawk l-Istati Membri li huma lesti li jaċċettawhom;
Billi, għalhekk ikun neċessarju li tkun eżaminata mill-ġdid u, jekk neċessarju, tkun emendata din id-Deċiżjoni fid-dawl tal-miżuri meħuda għal dan il-għan u l-iżviluppi magħmula;
Billi l-kundizzjonijiet ta’ l-importazzjoni ta’ laħam frisk minn stabbilimenti li qegħdin jidhru fuq il-lista annessa ma’ din id-Deċiżjoni jibqgħu suġġetti għad-disposizzjonijiet veterinarji tal-Komunità stabbiliti band’oħra u għad-dispożizzjonijiet ġenerali tat-Trattat; billi, b’mod partikolari, importazzjoni minn pajjiżi terzi u esportazzjoni mill-ġdid lejn Stati Membri oħra ta’ ċerti kategoriji ta’ laħam, bħal laħam li jiżen inqas minn 3 kilogrammi, jew laħam li għandu fdalijiet ta’ ċerti sustanzi li m’humiex koperti minn regoli armonizzati tal-Komunità, jibqgħu suġġetti għal-leġislazzjoni tas-saħħa ta’ l-Istat Membru li qed jimporta;
Billi l-miżuri pprovduti għalihom f’din id-Deċiżjoni huma f’konformità ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI
Artikolu 1
l. L-istabbilimenti fl-Iżlanda mniżżla fl-Anness huma hawnhekk approvati għall-importazzjoni ta’ laħam frisk fil-Komunità f’konformità ma’ l-Anness imsemmi.
2. L-importazzjoni mill-istabbilimenti msemmija fil-paragrafu 1 għandhom jibqgħu suġġetti għad-dispożizzjonijiet veterinarji tal-Komunità stabbiliti band’oħra, u b’mod partikulari dawk li jitrattaw ir-rekwiżiti tal-protezzjoni tas-saħħa.
Artikolu 2
1. Mingħajr preġudizzju għad-dispożizzjonijiet ta’ paragrafu 2, l-Istati Membri għandhom jipprojbixxu l-importazzjoni ta’ laħam frisk li ġej minn stabbilimenti oħra ħlief dawk imniżżla fl-Anness.
2. L-Istati Membri jistgħu jkomplu jawtorizzaw sal-31 ta’ Awissu 1984, l-importazzjoni ta’ laħam frisk li jkun ġej minn stabbilimenti li mhumiex imniżżla fl-Anness iżda li ġew uffiċjalment approvati u proposti mill-awtoritajiet ta’ l-Islanda mill-1 ta’ Ottubru 1983 skond l-Artikolu 4(3) tad-Direttiva 72/462/KEE, sakemm deċiżjoni ma tkunx meħuda b’mod kuntrarju, f’konformità ma’ l-Artikolu 4(1) tad-Direttiva hawn fuq imsemmija, qabel l-1 ta’ Settembru 1984.
Il-Kummissjoni għandha tibgħat il-lista ta’ dawn l-istabbilimenti lill-Istati Membri.
Artikolu 3
Din id-Deċiżjoni għandha tapplika mill-1 ta’ Frar ta’ l-1984.
Artikolu 4
Din id-Deċiżjoni għandha tkun riveduta u emendata jekk hemm bżonn, qabel l-1 ta’ Diċembru ta’ l-1984.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fit-23 ta’ Diċembru 1983.